Karl H. Bornhøft (SF), 2008-04-04:
Først og fremmest skal det siges, at SF synes, det er positivt, at ministeren også ser det som en nødvendighed, at den nuværende lov på området ændres.
SF hilser forslaget om en forhøjelse af aldersgrænsen fra 16 til 18 år ved køb af tobak meget velkommen, således at de unges adgang til tobak begrænses.
Det er vigtigt at understrege, at tobak fortsat er den enkeltfaktor, der har størst negativ indflydelse på folkesundheden i Danmark.
Derfor er det helt nødvendigt, at vi sender et klart og vægtigt signal om, at man skal være myndig, før man træffer en så afgørende beslutning, som det er at begynde at ryge.
I SF synes vi bare ikke, at det tiltag er nok.
Vi vil gerne opfordre ministeren på det kraftigste til at overveje tilsvarende regler for alkohol.
Skadevirkningerne ved alkohol og tidlig alkoholdebut er velkendte, og de danske unge er oven i købet blandt de mest drikkende i Europa.
Og vi vil meget gerne have en ændring af det forhold.
Hvis den nuværende aldersgrænse fastholdes, adskiller Danmark sig jo også fortsat fra de øvrige nordiske lande og fra en række europæiske lande, som vi normalt sammenligner os med.
Desuden vil et fælles forbud sende et klart signal til børn og unge om samfundets holdning til tobak og alkohol.
En væsentlig betragtning er desuden, at det rent praktisk ville være svært at formidle og håndtere forskellige aldersgrænser for butikspersonalet.
Og det er en vigtig pointe, at hvis loven forudsættes overholdt af detailhandelen, skal det kunne gøres meget nemt.
Det er naturligvis positivt, at tobaksfabrikanterne efter den foreslåede lovændring skal deklarere alle tilsætningsstoffer, således at EU-direktivet implementeres fuldt ud.
Det ville næsten være mærkeligt andet.
Problemet er bare, at vi i SF ikke stiller os tilfreds med blot en deklaration.
Allerede i starten af december havde jeg sammen med andre et møde med ministeren om de afhængighedsskabende stoffer i tobak.
Der tilbød jeg ministeren, at vi kunne gå i gang med et fælles grundlag for at finde ud af, hvordan vi slipper af med de afhængighedsskabende stoffer, og at vi skulle have en tidsfrist.
På det tidspunkt var ministeren ikke klar til et fælles samarbejde, men tiderne ændrer sig jo forhåbentlig.
For det er vigtigt, at vi får fjernet disse stoffer i tobakken.
Ved at fjerne de såkaldte aromastoffer i tobaksprodukter, som gør røgen mildere, sød og mindre irriterende i lungesystemet, gør man det jo sværere for børn og unge at begynde at ryge, fordi rygningen kommer til at medføre det ubehag, som under alle omstændigheder opstår ved rygning på et senere tidspunkt.
Kort sagt: Det er fint nok ikke at skjule det fra starten.
Ved at fjerne de stoffer, der øger afhængigheden, mindsker man jo altså også udviklingen af den fysiske afhængighed af tobak, og man muliggør i højere grad chancen for at få succes med rygestop.
I SF vil vi derfor gøre en aktiv indsats for at forsøge at fremtvinge en anden holdning til brugen af tilsætningsstoffer i tobaksindustrien.
Vi mener, at der skal indføres mekanismer, der sikrer, at alle tilsætningsstoffer i alle tobaksprodukter bliver indberettet, og at der føres en omfattende kontrol hermed.
Så jeg vil sige, at vi i øvrigt også gerne ser en revision af rygeloven, men i forhold til det konkrete forslag går vi glade og positive ind i det her arbejde, i håb om at vi kan finde nogle løsninger, der kommer til at betyde noget for folkesundheden.